Oficiálne privítanie
Predsedajúci
Chcel by som na chvíľu prerušiť rozpravu a oznámiť, že dnes sa v galérii pre návštevníkov nachádza pani profesorka Dagmar Lieblová, predsedníčka Terezínskej iniciatívy z Českej republiky, ktorú týmto chcem privítať.
(potlesk)
Profesorku Lieblovú v Štrasburgu sprevádza 28 študentov z Prahy a Hamburgu, ktorí spoločne pracujú na dvojročnom projekte, ktorý skúma presun českých nútených pracovníkov z Hamburgu do koncentračného tábora v Terezíne.
Pozvanie navštíviť Parlament dostala od nášho podpredsedu pána Roučka a od pána Fleckensteina a jej projekt získal európsku cenu.
Pani profesorke a jej študentom sa chceme veľmi pekne poďakovať za to, že výrazne prispeli k lepšiemu porozumeniu európskej histórie, a za ich záväzok voči morálnym hodnotám, ktoré Úniu inšpirujú.
